SKRIFTLIG FORESPØRGSEL E-2640/99

af Antonios Trakatellis (PPE-DE), Ioannis Marínos (PPE-DE) og Konstantinos Hatzidakis (PPE-DE) til Kommissionen

(12. januar 2000)

Om: Retsgrundlag for overdragelse af projekter og kvaliteten af disse projekters gennemførelse i Grækenland

Utilstrækkeligheden, den manglende gennemsigtighed og de konkurrenceforvridende virkninger af de bestemmelser, der gælder for overdragelse af projekter og programmer, samt sjusk og de græske kontrol- og tilsynsmyndigheders manglende evne til nøje at overvåge de fællesskabsprojekter, der er under gennemførelse, har skabt alvorlige problemer. Der er indgivet mange klager til Kommissionen i sager vedrørende overdragelse af projekter, hvilket har medført forsinkelser af gennemførelsen og følgelig tab af de pågældende fællesskabsbevillinger.

På baggrund af, at det i forbindelse med den tredje fællesskabsstøtteramme 2000-2006 for Grækenland, som er under udarbejdelse, er bestemt, at der skal ydes 9 billioner drakmer til gennemførelse af forskellige infrastrukturprojekter og udviklingsprogrammer, samt at der i lyset af De Olympiske Lege i 2004 forventes yderligere projekter gennemført, bedes Kommissionen besvare følgende:

1. Hvad er situationen i Grækenland, ikke alene hvad angår gennemførelse men også overholdelse af fællesskabsbestemmelserne i forbindelse med retsgrundlaget for kontrakter og overdragelse af projekter?

2. Hvordan vurderes overholdelsen af disse regler, og hvilke foranstaltninger vil Kommissionen træffe i tilfælde af overtrædelse af fællesskabsbestemmelser og forvridning af vilkårene for det pågældende markeds funktion?

3. I forbindelse med hvilke projekter er der konstateret sjusk af Det Specialiserede Kontrolorgan (ESPEL) i Grækenland, og i forbindelse med hvilke af disse projekter er de ansvarlige blevet pålagt bøder og sanktioner?

4. Hvordan vil man i Grækenland sikre gennemsigtigheden og troværdigheden af ordningen for overdragelse og udførelse af projekter samt bekæmpelse af sjusk, så det bliver muligt at begrænse forsinkelserne og opnå en højere udnyttelsesgrad af bevillingerne og bedre kvalitet af de projekter, der er under gennemførelse?

Svar afgivet på Kommissionens vegne af Frederik Bolkestein

(1. marts 2000)

Kommissionen skal oplyse de ærede parlamentsmedlemmer om, at Grækenland faktisk har gennemført visse af direktiverne om offentlige udbud. Det drejer sig om Rådets direktiv 93/36/EØF af 14. juni 1993 om samordning af fremgangsmåderne ved offentlige indkøb(1), Rådets direktiv 93/37/EØF af 14. juni 1993 om samordning af fremgangsmåderne med hensyn til indgåelse af offentlige bygge- og anlægskontrakter(8), Rådets direktiv 92/50/EØF af 18. juni 1992 om samordning

af fremgangsmåderne ved indgåelse af offentlige tjenesteydelsesaftaler(2) og Rådets direktiv 89/665/EØF af 21. december 1989 om samordning af love og administrative bestemmelser vedrørende anvendelsen af klageprocedurerne i forbindelse med indgåelse af offentlige indkøbs- samt bygge- og anlægskontrakter(3). De nationale gennemførelsesbestemmelser synes ikke at give særlige problemer, hvad angår forenelighed med EF-reglerne. Der er derimod stadig betydelige forsinkelser, hvad angår gennemførelsen af direktiverne vedrørende offentlige udbud inden for vand- og energiforsyning samt transport og telekommunikation. Det drejer sig om Rådets direktiv 93/38/EØF af 14. juni 1993 om samordning af fremgangsmåderne ved tilbudsgivning inden for vand- og energiforsyning samt transport og telekommunikation(9) og Rådets direktiv 92/13/EØF af 25. februar 1992 om samordning af love og administrative bestemmelser vedrørende anvendelse af EF-reglerne for fremgangsmåden ved tilbudsgivning inden for vand- og energiforsyning samt transport og telekommunikation(4), samt om direktiv 97/52/EF(5) om ændring af direktiv 92/50/EØF, 93/36/EØF og 93/37/EØF for at tage højde for Rådets godkendelse af den internationale aftale om offentlige udbud som led i den almindelige overenskomst om told og udenrigshandel (GATT). På grund af manglende indberetning fra de græske myndigheders side af de nationale forskrifter til gennemførelse af disse direktiver, har Kommissionen indledt overtrædelsesprocedurer og besluttet at indbringe visse af sagerne for Domstolen.

Kommissionen skal desuden oplyse de ærede parlamentsmedlemmer om, at den fører tilsyn med, at fremgangsmåderne med hensyn til indgåelse af kontrakter med det offentlige anvendes korrekt i alle medlemsstaterne. Med dette mål for øje samarbejder Kommissionen først og fremmest med de nationale myndigheder inden for rammerne af pakkemøder for at fremme kendskabet til EF-reglerne på dette område og sikre, at de anvendes korrekt. Desuden undersøger den klager og kan indlede overtrædelsesprocedurer i henhold til EF-traktatens artikel 226 (tidl. artikel 169) i tilfælde af, at de nationale myndigheder handler i modstrid med EF-reglerne.

Hvad angår en forbedring af systemet for overdragelse af offentlige arbejder som helhed med henblik på en mere effektiv anvendelse af fællesskabsbevillingerne, skal Kommissionen erindre om, at der under EF-støtterammerne (EFSR II) er oprettet en fælles steering committee, som har foreslået en række bestemmelser, hvoraf visse er blevet gennemført for lang tid siden. Kommissionen forventer, at denne omstrukturering vil fortsætte, og at der vil blive truffet en række nødvendige foranstaltninger for at sikre, at de myndigheder, som udfører arbejderne, overholder bestemmelserne.

Hvad angår spørgsmålet om kvaliteten af de arbejder, der modtager fællesskabsstøtte, og de undersøgelser, der er foretaget af Det Specialiserede Kontrolorgan (ESPEL), henvises de ærede parlamentsmedlemmer til de svar, der er givet på skriftlig forespørgsel E-1912/99 fra Hadzidakis(6) og E-2017/99 fra Papayannakis(7).

(1) EFT L 199 af 9.8.1993.

(2) EFT L 209 af 24.7.1992.

(3) EFT L 395 af 30.12.1989.

(4) EFT L 76 af 23.3.1992.

(5) EFT L 328 af 28.11.1997.

(6) Se side 2.

(7) Se side 5.

(8) EFT L 199 af 9.8.1993.

(9) EFT L 199 af 9.8.1993.